Georgi Mihhailovski

Georgi Pavlovitš Mihhailovski (28. aprill 1870 (vkj. 10. mai) Venemaal Volõõnia kubermangus Žitomiri maakonnas Singurõs – 18. detsember (vkj. 31. detsember) 1912 Tartu) oli vene geoloog, Tartu Ülikooli geoloogia professor 1905–1912.

Mihhailovski oli mõisaomaniku poeg ja sündis oma isa mõisas 6 km kaugusel Žitomirist. Ta lõpetas 1890 Odessa 2. gümnaasiumi ja õppis samast aastast kuni 1904. aastani Keiserlikus Novorossiiski ülikoolis, mida tänapäeval nimetatakse Odessa ülikooliks.

Alguses töötas ta Varssavi ülikoolis assistendina, seejärel oli 3 aastat sealse mineraloogiakabineti hoidja Tartu ülikooliski õppinud professor Aleksandr Lagorio alluvuses.

1898 sõitis ta Peterburi, kus töötas Geoloogiakomitees algul kaastöölisena, hiljem abilisena. Ühtlasi töötas ta Venemaa siseministeeriumi kantseleis sekretärina. Geoloogiakomitees huvitus ta põhiliselt paleontoloogiast ja eriti tegeles ta Lõuna-Venemaa lademete uurimisega Aleksander Michalski ja Nikolai Sokolovi käe all. 1904 kaitses ta magistrikraadi.

1905 valiti ta Tartu ülikooli erakorraliseks professoriks ja 1912 korraliseks professoriks.

Tema algatusel korraldati esimene suurem üliõpilaste välipraktika: geoloogilis-botaaniline õppeekskursioon Tallinna ja Narva ümbrusse.

Ta oli Tartu Ülikooli loodusteaduste maja (Vanemuise 46) ehituse initsiaator ning tegi ka loodusteadlastele vajaliku ruumiplaneeringu eskiisi.

1906 osales ta Mexicos 10. Rahvusvahelisel geoloogiakongressil, kus 34 riigist oli 312 delegaati. Selle reisi ajal külastas ta veel USA-d, Kuubat ja mitut Euroopa riiki, sealhulgas vaatas ta Vesuuvi.

Mihhailovski kirjutas ka luulet, kuid mitte avaldamiseks, seda enam, et tema 1905. aasta revolutsiooni sündmustele pühendatud luuletused ei oleks mingil juhul tsensuurist läbi läinud.

Viimastel aastatel kannatas ta kroonilise neerupõletiku käes. Siiski tuli tema surm 42 aasta vanuses tema kaasaegsetele täiesti ootamatuna. Ta ei jõudnud lõpetada oma ajaloolise geoloogia õpikut.

Viited

Välislingid
Foto
Foto

Geoloogid
Tartu Ülikooli matemaatika-loodusteaduskonna professorid
Sündinud 1870
Surnud 1912